फेसबुक पर लिखा 'मैं गे हूं यह मेरी नहीं भगवान की गलती है' और लगा दी समुद्र में छलांग  
मुंबई के 19 साल के शख्स ने समुद्र में कूदकर दी जान 
गे होने की वजह से किए जाने वाले भेदभाव से था परेशान 
फेसबुक पर हिंदी और इंग्लिश में लिखा पोस्ट
मुंबई के एक 19 साल के शख्स ने चेन्नई में कथित तौर पर समुद्र में कूदकर जान दे दी. पुलिस ने मंगलवार को बताया कि शख्स गे होने की वजह से होने वाले भेदभाव से परेशान था. अविंशू पटेल ने फेसबुक पर हिंदी और अंग्रेजी में किए पोस्ट में अपनी मौत के लिए किसी को जिम्मेदार नहीं ठहराया है. 2 जुलाई को हिंदी में किए गए अपने पोस्ट में अविंशू ने कहा, 'मैं एक लड़का हूं, यह सब जानते हैं. लेकिन जिस तरह मैं चलता हूं, सोचता हूं, भावनात्मक हूं और बात करता हूं, वह लड़कियों की तरह है. यह कुछ ऐसा है जिसे भारत के लोग पसंद नहीं करते.' 
अंग्रेजी में किए पोस्ट में अविंशू ने कहा, 'मैं बाकी देशों की इज्जत करता हूं क्योंकि वह गे और ट्रांसजेंडर्स को इज्जत देते हैं. मुझे उन भारतीयों पर भी गर्व है जो इसका समर्थन करते हैं.'
अविंशू पटेल चेन्नई के एक स्पा में काम करता था. उसने कहा था, 'मैं गे हूं लेकिन इसमें मेरा कोई दोष नहीं है. यह भगवान की गलती है. मैं अपनी जिंदगी से नफरत करता हूं.' 
पुलिस ने बताया, 'स्थानीय लोगों ने खबर दी थी कि शख्स का शव इंजामबक्कम के एक तट पर पाया गया.' (इनपुट: पीटीआई)